b'\n_START_ARTICLE_\nMontecassino\n_START_PARAGRAPH_\nMonte Cassinon kukkula on Italiassa Cassinon kaupungissa noin 130 kilometri\xc3\xa4 Roomasta etel\xc3\xa4\xc3\xa4n. Se tunnetaan paikkana, jonne Benedictus Nursialainen perusti ensimm\xc3\xa4isen luostarinsa noin vuonna 529. Siit\xc3\xa4 sai alkunsa benediktiinimunkkien j\xc3\xa4rjest\xc3\xb6._NEWLINE_Luostari on tuhottu monta kertaa: langobardit  riehuivat siell\xc3\xa4 vuonna 577, saraseenit vuonna 887. Vuonna 1349 voimakas maanj\xc3\xa4ristys vaurioitti rakenteita. Luostari tuhoutui t\xc3\xa4ysin toisen maailmansodan aikana Monte Cassinon taistelussa helmikuussa 1944.  Sodan j\xc3\xa4lkeen Italian valtio rakensi luostarin uudelleen. Paavi Paavali VI vihki sen uudelleen vuonna 1964.'